**Felhívás a parlagfű irtásáról!**

Különösen kiemelt gondot kell fordítani ebben a nyári időszakban a parlagfű irtására. A parlagfű az egyik legerősebben allergén gyomnövényünk. A növényt mindenképpen még a virágzása előtt el kell pusztítani, hogy ne szórhasson virágport és ne érlelhessen termést.

Az élelmiszerláncról és hatósági felügyeletéről szóló 2008. évi XLVI. törvény. (továbbiakban: Éltv.) 17. § (4) bekezdése kimondja: „A földhasználó köteles az ingatlanon a parlagfű virágbimbójának kialakulását megakadályozni, és ezt követően ezt az állapotot a vegetációs időszak végéig folyamatosan fenntartani.”. A június 30-ai időpont a legvégső időpont, ameddig meg kell akadályozni a parlagfű virágbimbója kialakulását.

Az Éltv. 50. § (4) bekezdés alapján parlagfű elleni közérdekű védekezést kell elrendelni, ha a földhasználó a parlagfű elleni védekezési kötelezettségének nem tesz eleget. A közérdekű védekezést külterületen a megyei Kormányhivatalok Növény- és Talajvédelmi Igazgatóságai (továbbiakban: NTI), belterületen a jegyző rendeli el.

**A helyszíni ellenőrzésről a földhasználót előzetesen nem kell értesíteni.** A parlagfüves területek ellenőrzését a vegetációs időszak befejezéséig külterületen a földhivatalok, belterületen a helyi önkormányzat jegyzője és az NTI ellenőrzik.

A helyszínen felvett jegyzőkönyv szolgál alapjául a növényvédelmi bírság kiszabásához.

Az Éltv. 60. § (1) bekezdés c) pontja alapján növényvédelmi bírságot kell kiszabni azzal szemben, aki a parlagfű elleni védekezési kötelezettségét elmulasztja.

**A növényvédelmi bírság alapja a parlagfűvel fertőzött terület nagysága. A bírság mértéke belterületen igen magas, 15.000 Ft-tól 5.000.000 Ft-ig terjed.**

A leírtak alapján kérjük valamennyi ingatlan használóját, illetve tulajdonosát, hogy aki eddig nem tett eleget a törvényi kötelezettségeinek, az a védekezési munkálatokat önként, haladéktalanul végezze el! Ezáltal Önök is hozzájárulnak a parlagfű elleni védekezési feladatok eredményes elvégzéséhez, és a parlagfű által okozott gazdasági és egészségügyi károk csökkentéséhez.

Matyi Andrásné

jegyző